
EXPUNERE DE MOTIVE
1.	Obiectul propunerii
[bookmark: _Hlk232687474]Prezenta propunere se referă la decizia de stabilire a poziției care trebuie să fie adoptată în numele Uniunii în cadrul Consiliului Oleicol Internațional în legătură cu prelungirea preconizată, până la 24 iunie 2027, a termenului de acceptare a modificării articolului 36 din Acordul internațional din 2015 cu privire la uleiul de măsline și măslinele de masă (denumit în continuare „acordul”).
2.	Contextul propunerii
2.1.	Acordul internațional din 2015 cu privire la uleiul de măsline și măslinele de masă
Acordul urmărește să promoveze cooperarea internațională, să sprijine cercetarea științifică și inovarea tehnică, să stabilească standarde de calitate și comerciale și să încurajeze consumul de produse oleicole la nivel mondial. Acordul a intrat în vigoare cu titlu provizoriu la 1 ianuarie 2017 și va rămâne în vigoare până la 31 decembrie 2026.
Uniunea Europeană este parte la acord[footnoteRef:1] și membru al Consiliului Oleicol Internațional („IOC”). [1: 	Decizia (UE) 2019/848 a Consiliului din 17 mai 2019 privind încheierea în numele Uniunii Europene a Acordului internațional din 2015 cu privire la uleiul de măsline și măslinele de masă (JO L 139, 27.5.2019, p. 1, ELI: http://data.europa.eu/eli/dec/2019/848/oj). ] 

2.2.	Consiliul membrilor
Consiliul membrilor IOC (denumit în continuare „Consiliul membrilor”) este autoritatea supremă și organul decizional al IOC și exercită toate competențele și îndeplinește toate funcțiile necesare pentru îndeplinirea obiectivelor acordului în temeiul articolului 7 alineatul (1) litera (a). Ca parte la acord, Uniunea Europeană este membră a IOC și este reprezentată în Consiliul membrilor. În temeiul articolului 32 din acord, IOC, prin intermediul Consiliului membrilor, poate să modifice prezentul acord pe bază de consens. Consiliul membrilor stabilește data până la care membrii trebuie să notifice depozitarului că acceptă modificarea în cauză.
2.3.	Actul avut în vedere al Consiliului Oleicol Internațional
Acordul a fost încheiat inițial pentru o perioadă de zece ani, până la 31 decembrie 2026. 
[bookmark: _Hlk232691880]În cadrul celei de a 119-a sesiuni din iunie 2024, Consiliul membrilor a adoptat prin consens modificarea articolului 36 din acord pentru a permite prelungirea acordului pentru perioade de cinci ani[footnoteRef:2]. Poziția Uniunii cu privire la modificarea articolului 36 din acord a fost stabilită în consultare cu Grupul de lucru pentru produse de bază (PROBA). Conform planificării, membrii ar trebui să își depună instrumentul de acceptare până la 24 iunie 2026. Modificarea articolului 36 din acord ar intra în vigoare la 1 ianuarie 2027, cu condiția ca toți membrii să depună instrumentul de acceptare. [2: 	Decizia (UE) 2026/1368 a Consiliului din 8 iunie 2026 privind aprobarea în numele Uniunii a modificării articolului 36 din Acordul internațional din 2015 cu privire la uleiul de măsline și măslinele de masă (JO L, 2026/1368, 17.6.2026, ELI: http://data.europa.eu/eli/dec/2026/1368/oj).] 

Întrucât nu toți membrii și-au depus instrumentele, în cadrul celei de a 123-a sesiuni, care a avut loc în iunie 2026, Consiliul membrilor a propus prelungirea perioadei în care membrii își pot depune instrumentul de acceptare până la 24 iunie 2027.
Scopul actului avut în vedere este de a menține deschis procesul de acceptare, pentru a permite tuturor membrilor să își finalizeze procedurile interne prin prelungirea termenului de notificare a depozitarului cu privire la acceptarea modificării articolului 36 din acord.
3.	Poziția care trebuie adoptată în numele Uniunii
Acordul a fost semnat în numele Uniunii în conformitate cu Decizia (UE) 2016/1892 a Consiliului[footnoteRef:3] la 18 noiembrie 2016, sub rezerva încheierii sale la o dată ulterioară. Acordul a intrat în vigoare cu titlu provizoriu la 1 ianuarie 2017, în conformitate cu articolul 31 alineatul (2) din acord, și a fost încheiat de Uniune prin Decizia (UE) 2019/848 a Consiliului[footnoteRef:4]. [3: 	Decizia (UE) 2016/1892 a Consiliului din 10 octombrie 2016 privind semnarea, în numele Uniunii Europene, și aplicarea provizorie a Acordului internațional din 2015 cu privire la uleiul de măsline și măslinele de masă (JO L 293, 28.10.2016, p. 2; ELI: http://data.europa.eu/eli/dec/2016/1892/oj).]  [4: 	Decizia (UE) 2019/848 a Consiliului din 17 mai 2019 privind încheierea în numele Uniunii Europene a Acordului internațional din 2015 cu privire la uleiul de măsline și măslinele de masă (JO L 139, 27.5.2019, p. 1, ELI: http://data.europa.eu/eli/dec/2019/848/oj).] 

Uniunea a fost întotdeauna un membru activ al IOC, iar o prelungire a acordului este în interesul Uniunii. Uniunea este principalul producător de ulei de măsline, precum și unul dintre principalii parteneri comerciali ai multor membri ai IOC în ceea ce privește uleiul de măsline și măslinele de masă.
UE este considerată ca fiind un membru la acord. Pentru procedurile bugetare (a se vedea articolul 11 din acord), și anume pentru stabilirea contribuțiilor financiare anuale ale membrilor, numărul cotelor-părți de participare alocate Uniunii în 2026 este de 622 din numărul total de 1 000 de cote-părți.
Consiliul membrilor a adoptat prin consens modificarea articolului 36 din acord pentru a permite prelungirea acordului cu perioade de cinci ani. Membrii ar trebui să își depună instrumentul de acceptare până la 24 iunie 2026.
Scopul prezentei propuneri este de a obține autorizarea Consiliului pentru ca Comisia să sprijine, în numele Uniunii, prelungirea termenului de acceptare a modificării articolului 36 din acord până la 24 iunie 2027. 
4.	Temei juridic
4.1.	Temeiul juridic procedural
4.1.1.	Principii
Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii „de stabilire a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”
Noțiunea de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Aceasta include totodată instrumente care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”[footnoteRef:5]. [5: 	Hotărârea Curții de Justiție din 7 octombrie 2014, Germania/Consiliul, C-399/12, ECLI:EU:C:2014:2258, punctele 61-64. ] 

4.1.2.	Aplicarea la cazul în speță
Consiliul Oleicol Internațional a fost instituit prin articolele 3 și 4 din acord și poate fi invitat să adopte anumite decizii.
Actul avut în vedere, pentru care Consiliul membrilor este împuternicit în temeiul articolului 32 alineatul (2) din acord, are ca efect prelungirea procesului de acceptare cu scopul de a le oferi tuturor membrilor posibilitatea de a-și finaliza procedurile interne. În cazul în care data nu ar fi prelungită, modificarea, deja aprobată de Uniune, ar fi considerată retrasă, în conformitate cu articolul 32 alineatul (3) din acord. Prin urmare, actul avut în vedere are efecte juridice. 
Actul avut în vedere nu completează și nu modifică cadrul instituțional al acordului.
În consecință, temeiul juridic procedural al propunerii de decizie este articolul 218 alineatul (9) din TFUE.
4.2.	Temeiul juridic material
4.2.1.	Principii
Temeiul juridic material al unei decizii adoptate în conformitate cu articolul 218 alineatul (9) din TFUE depinde în primul rând de obiectivul și de conținutul actului avut în vedere, cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.
4.2.2.	Aplicarea la cazul în speță
Obiectivul principal și conținutul actului avut în vedere se referă la politica comercială comună (comerțul cu produse agricole). 
Prin urmare, temeiul juridic material al deciziei propuse este articolul 207 alineatul (4) primul paragraf din TFUE.
4.3.	Concluzie
Temeiul juridic al deciziei propuse trebuie să fie articolul 207 alineatul (4) primul paragraf din TFUE coroborat cu articolul 218 alineatul (9) din TFUE.
5.	Publicarea actului avut în vedere
Întrucât actul avut în vedere va avea efecte juridice, este oportun ca acesta să fie publicat în Jurnalul Oficial al Uniunii Europene după adoptare.

Propunere de
DECIZIE A CONSILIULUI
privind poziția care trebuie să fie adoptată în numele Uniunii Europene în cadrul Consiliului membrilor Consiliului Oleicol Internațional în ceea ce privește prelungirea datei de notificare a acceptării modificării articolului 36 din Acordul internațional din 2015 cu privire la uleiul de măsline și măslinele de masă
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (9),
având în vedere propunerea Comisiei Europene,
întrucât:
(1)	Acordul internațional din 2015 cu privire la uleiul de măsline și măslinele de masă[footnoteRef:6] (denumit în continuare „acordul”) a fost semnat în numele Uniunii în conformitate cu Decizia (UE) 2016/1892 a Consiliului[footnoteRef:7] la 18 noiembrie 2016, sub rezerva încheierii sale la o dată ulterioară. Acordul a intrat în vigoare cu titlu provizoriu la 1 ianuarie 2017, în conformitate cu articolul 31 alineatul (2) din acord, și a fost încheiat de Uniune prin Decizia (UE) 2019/848 a Consiliului[footnoteRef:8]. Acordul rămâne în vigoare până la 31 decembrie 2026, în conformitate cu articolul 36 alineatul (1) din respectivul acord. [6: 	JO L 293, 28.10.2016, p. 4, ELI: http://data.europa.eu/eli/agree_internation/2016/1892/oj.]  [7: 	Decizia (UE) 2016/1892 a Consiliului din 10 octombrie 2016 privind semnarea, în numele Uniunii Europene, și aplicarea provizorie a Acordului internațional din 2015 cu privire la uleiul de măsline și măslinele de masă (JO L 293, 28.10.2016, p. 2; ELI: http://data.europa.eu/eli/dec/2016/1892/oj).]  [8: 	Decizia (UE) 2019/848 a Consiliului din 17 mai 2019 privind încheierea în numele Uniunii Europene a Acordului internațional din 2015 cu privire la uleiul de măsline și măslinele de masă (JO L 139, 27.5.2019, p. 1, ELI: http://data.europa.eu/eli/dec/2019/848/oj).] 

(2)	Consiliul Oleicol Internațional, hotărând prin intermediul Consiliului membrilor în cadrul celei de a 119-a sesiuni din iunie 2024, a modificat articolul 36 din acord prin consens, în temeiul articolului 32 alineatul (1) din acesta, cu scopul de a permite prelungirea acordului cu perioade succesive de maximum cinci ani fiecare[footnoteRef:9]. Consiliul membrilor a decis că membrii trebuie să notifice depozitarului acceptarea modificării până la 24 iunie 2026. Modificarea urma să intre în vigoare la 1 ianuarie 2027, cu condiția ca toți membrii să efectueze o astfel de notificare. [9: 	Decizia (UE) 2026/1368 a Consiliului din 8 iunie 2026 privind aprobarea în numele Uniunii a modificării articolului 36 din Acordul internațional din 2015 cu privire la uleiul de măsline și măslinele de masă (JO L, 2026/1368, 17.6.2026, ELI: http://data.europa.eu/eli/dec/2026/1368/oj).] 

(3)	În cadrul celei de a 123-a sesiuni din iunie 2026, Consiliul membrilor a propus prelungirea până la 24 iunie 2027 a datei până la care membrii trebuie să notifice depozitarului acceptarea modificării articolului 36 din acord.
(4)	Este oportun să se stabilească poziția care trebuie să fie adoptată în numele Uniunii în cadrul Consiliului membrilor, deoarece prelungirea datei până la care membrii trebuie să notifice depozitarului acceptarea modificării articolului 36 din acord este în interesul Uniunii,
ADOPTĂ PREZENTA DECIZIE:
Articolul 1
Poziția care trebuie adoptată în numele Uniunii în cadrul Consiliului membrilor Consiliului Oleicol Internațional, în cursul unei viitoare sesiuni a acestuia sau în cadrul unei proceduri de adoptare a deciziilor de către Consiliul membrilor prin schimb de corespondență, constă în sprijinirea prelungirii până la 24 iunie 2027 a datei până la care membrii trebuie să notifice depozitarului acceptarea modificării articolului 36 din Acordul internațional din 2015 cu privire la uleiul de măsline și măslinele de masă.
Articolul 2
Prezenta decizie se adresează Comisiei.
Adoptată la Bruxelles,
	Pentru Consiliu
	Președintele

